Imtella' Frar 13, 2021 Rapport: Adrian Spiteri B'differenza mis-snin passati, din is-sena fin-Nadur m'hemm l-ebda ħjiel tal-Karnival spontanju. L-unika ċaqlieqa li lemaħ Television Malta fiż-żjara f'Għawdex kienet ta' tifel riekeb żiemel fil-pjazza vojta, li bħal daż-żmien is-soltu tkun miżgħuda bin-nies lebsin kostumi karnivaleski. Fir-Rabat Għawdex intramaw il-karrijiet bħala parti minn wirja statika, minħabba l-miżuri kontra l-imxija tal-COVID, iżda l-ispirtu tal-Karnival ftit li xejn inħass fil-gżira Għawdxija. "Differenti ħafna għax hawnhekk kien ikun mimli bin-nies, u din is-sena kif qed tara m'hawn xejn. Is-soltu hawn in-nies ikunu qegħdin jaħbtu ġo xulxin daqs kemm ikun hawn. Bħal bieraħ filghaxija, hawnhekk kien ikun mimli u għall-lejla, issa ġara li ġara b'li għadejjin u jkollna noqgħodu," qalilna resident min-Nadur Għan-negozji Għawdxin li din is-sena qegħdin jiddependu ferm iktar fuq it-turiżmu intern, in-nuqqas ta' Maltin f'Għawdex f'perjodu meta s-soltu ma' jkunx fadal sodda vojta, hija problema li qed jittamaw li ma ttawwalx. Il-Kap Eżekuttiv tal-Assoċjazzjoni Għawdxija tat-Turiżmu, il-GTA, Joe Muscat qal li l-festa ta' San Valentinu għenet, anki jekk bi ftit it-turiżmu intern. "Din is-sena għandna weekend normali, b'akkomodazzjoni kemm fil-farmhouses kif ukoll fil-lukandi, hija pjutost marbuta ta' San Valentinu, ghax qeghdin ninnutaw iktar couples u familji milli il-ġenerazzjoni żagħżugħa li kienet marbuta illi tiġi għal dawn il-jiem tal-karnival." Wieħed mill-operaturi tal-lukandi f'Għawdex spjega kif minħabba r-restrizzjonijiet din is-sena ma aċċetawx prenotazzjonijiet ta' gruppi u minflok iddeċidew li jiffukaw fuq l-akkomodazzjoni għall-festa ta' San Valentinu. "Saru, stennejna iktar, imma llum kull lejl li jidhol tqisu bonus fis-sitwazzjoni prezenti," qalilna Frank Camilleri. Mhux l-istess għall-farmhouses li jakkomodaw il-gruppi, b'operatur ewlieni li jmexxi 25 farmhouse, Paul Scicluna, qalilna li filwaqt li kellu bookings, hekk kif tħabbru r-restrizzjonijiet, il-biċċa l-kbira minnhom tħassru. "Normalment fil-karnival inkunu fully booked, biss din is-sena sfortunatament bookings ma għandna xejn, relattivament ma għandna xejn, ħlief booking waħda, dawn iċ-ċirkustanzi tal-pandemija laqtitna ħażin ħafna, dan is-settur tas-self catering speċjalemt laqtitna ħażin," saħaq Paul Scicluna. Is-sitwazzjoni f'żoni turistiċi li huma popolari mat-turisti f'Għawdex, bħal Marsalforn, ukoll kienu nieqsa min nies, b'ħafna restoranti magħluqin, u dawk li fetħu qalu li l-ġurnata kienet iebsa. It-tama tal-operaturi fis-settur turistiku Għawdxi hija li sal-Għid is-sitwazzjoni titjieb u jitnaqqsu r-restrizzjonijiet, biex ikunu jistgħu jerġgħu jilqgħu lil eluf ta' Maltin u turisti, fi ftit tax-xhur oħra.